Tuttdrongo
Tuttdrongo (Dicrurus forficatus) on drongolaste sugukonda drongo perekonda kuuluv lind. Teaduslikult kirjeldas tuttdrongot esimesena Carl von Linné aastal 1766. Ta on levinud Madagaskaril, Mayotte'il ja Anjouani saarel Komooridel. Tuttdrongo vanalinnu sulestik on läikivmust, laubal on suletutt. Noorlind on tume ja osaliselt valgetähniline. Nimetuse on ta saanud sellest, et tal on silme vahel suur must püstine tutt. Tuttdrongo elab ekvatoriaalsetes ja lähisekvatoriaalsetes metsades ja savannides.